Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 889/11/3304	Nové Mesto nad Váhom, 28.3.2012
EEČ : 2-24-31-2012

U Z N E S E N I E

Trestná vec:	obvinený XXXXX 
Zločin:	neodvedenie dane a poistného podľa § 277 odsek 1 odsek 2 písmeno b) Trestného zákona číslo 300/2005 Zbierky zákonov v znení zákona číslo 224/2010 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
XXXXX si ako splnomocnený zástupca daňového subjektu XXXXX., so sídlom XXXXX, v Novom Meste nad Váhom, IČO: XXXXX, registrovaný na Daňovom úrade v Novom Meste nad Váhom s registráciou na dani z pridanej hodnoty pod zn. SK: XXXXX, na základe daňového priznania podaného dňa 25.10.2010 na Daňovom úrade v Novom Meste nad Váhom za zdaňovacie obdobie 3. štvrťrok 2010, neoprávnene uplatnil právo na odpočítanie dane z pridanej hodnoty v celkovej výške 31.520,78,Eur a to z dodávateľskej faktúry č. 100064 zo dňa 01.07.2010 za recyklačnú linku v celkovej hodnote 197.540,-Eur, (z toho DPH v sume 31.540,-Eur) vystavenej od dodávateľa spoločnosti XXXXX. so sídlom XXXXX, IČO:XXXXX, pričom správca dane Daňový úrad Nové Mesto nad Váhom vykonanou daňovou kontrolou dospel k záveru, že platiteľ dane nepreukázal splnenie zákonných podmienok na odpočítanie dane z vyššie uvedenej faktúry, nakoľko nepreukázal reálne dodanie recyklačnej linke dodávateľov uvedenej na faktúre, na základe čoho správca dane vyrubil daňovému subjektu XXXXX., so sídlom XXXXX, v Novom Meste nad Váhom, IČO: XXXXX, rozdiel dane z pridanej hodnoty za zdaňovacie obdobie 3. štvrťrok 2010 v celkovej výške vo 31.540,-Eur s následkom vyčíslenia dane v sume 19,22 Eur ako aj odpočítaného nadmerného odpočtu v sume 4.646,82 €. 
Právna veta:
lebo zanikla trestnosť činu
Odôvodnenie:
	Dňa 09.11.2011 vydal vyšetrovateľ PZ, Okresné riaditeľstvo PZ v Novom Meste nad Váhom, Odbor kriminálnej polície, Oddelenie ekonomickej kriminality, (ďalej len „OR PZ NMn/V, OKP, OEK),  uznesenie podľa § 199 ods. 1 Trestného poriadku, na základe ktorého bolo začaté trestné stíhanie vo veci zločinu neodvedenie dane a poistného podľa § 277 ods. 1, ods. 2  písm. b) Trestného zákona a dňa 24.11.2011 vyšetrovateľ PZ, OR PZ NMn/V, OKP, OEK, vydal uznesenie podľa § 206 ods. 1 Trestného poriadku, na základe ktorého bolo XXXXX vznesené obvinenie pre zločin neodvedenie dane a poistného podľa § 277 ods. 1, ods. 2  písm. b) Trestného zákona, ktorého sa mal dopustiť na tom skutkovom základe, že XXXXX si ako splnomocnený zástupca daňového subjektu XXXXX, so sídlom XXXXX, v Novom Meste nad Váhom, IČO: XXXXX, registrovaný na Daňovom úrade v Novom Meste nad Váhom s registráciou na dani z pridanej hodnoty pod zn. SK: XXXXX na základe daňového priznania podaného dňa 25.10.2010 na Daňovom úrade v Novom Meste nad Váhom za zdaňovacie obdobie 3. štvrťrok 2010, neoprávnene uplatnil právo na odpočítanie dane z pridanej hodnoty v celkovej výške 31.520,78,Eur a to z dodávateľskej faktúry č. 100064 zo dňa 01.07.2010 za recyklačnú linku v celkovej hodnote 197.540,-Eur, (z toho DPH v sume 31.540,-Eur) vystavenej od dodávateľa spoločnosti XXXXX. so sídlom XXXXX, IČO:36336483, pričom správca dane Daňový úrad Nové Mesto nad Váhom vykonanou daňovou kontrolou dospel k záveru, že platiteľ dane nepreukázal splnenie zákonných podmienok na odpočítanie dane z vyššie uvedenej faktúry, nakoľko nepreukázal reálne dodanie recyklačnej linke dodávateľov uvedenej na faktúre, na základe čoho správca dane vyrubil daňovému subjektu XXXXX, so sídlom XXXXX, v Novom Meste nad Váhom, IČO: XXXXX, rozdiel dane z pridanej hodnoty za zdaňovacie obdobie 3. štvrťrok 2010 v celkovej výške vo 31.540,-Eur  s následkom vyčíslenia dane v sume 19,22 Eur ako aj odpočítaného nadmerného odpočtu v sume 4.646,82 €. 

	Dňa 13.12.2011 bol obvinený XXXXX upozornený podľa § 206 ods. 6 Trestného poriadku, že skutok, pre ktorý mu bolo dňa 24.11.2011 vznesené obvinenie, bude ďalej  právne kvalifikovaný ako zločin neodvedenie dane a poistného podľa § 277 ods. 1, ods. 3 Trestného zákona. 

	Pred vydaním tohto rozhodnutia bola právna kvalifikácia upravená na zločin neodvedenie dane a poistného podľa § 277 ods. 1, ods. 2 písm. b) Trestného zákona, pretože skutkov sa neoprávnene uplatnil nadmerný odpočet dane z pridanej hodnoty vo výške 4.646,82 Eur, teda vo väčšom rozsahu. 

	Vyššie uvedený skutkový stav bol dostatočným spôsobom preukázaný výpoveďou samotného obvineného XXXXX, výpoveďou spoluobvineného XXXXX, výpoveďou svedka - poškodeného splnomocnenej zástupkyne Daňového úradu XXXXX, XXXXX, listinnými dôkazmi predloženými Daňovým úradom XXXXX ako aj ostatným na vec sa vzťahujúcim spisovým materiálom. 

	Zo zápisnice o výsluchu obvineného XXXXX zo dňa 24.11.2011 okrem iného vyplynulo, že sa k spáchanému skutku priznal, pričom uviedol že ho ľutuje. Potvrdil, že dňa 25.10.2010 podal na Daňovom úrade v Novom Meste nad Váhom daňové priznanie za daň z pridanej hodnoty za 3. štvrťrok 2010, kde bola zahrnutá aj fiktívna faktúra č. 100064 zo dňa 01.07.2010 za reciklačnú linku v celkovej hodnote 197.540,- Eur (z toho DPH v sume 31.540,- Eur) vystavenej od dodávateľa spoločnosti TXXXXX. so sídlom XXXXX, IČO: 36336483. 

	Zo zápisnice spoluobvineného XXXXX zo dňa 16.01.2012 okrem iného vyplynulo, že tento niekedy koncom mesiaca október 2010 nahovoril svojho kamaráta XXXXX, že mu ako konateľ spoločnosti XXXXX. so sídlom XXXXX, IČO: XXXXX vystaví fiktívnu faktúru na recyklačnú linku, pričom cenu stanovil na sumu 197.540,- Eur (z toho DPH v sume 31.540,- Eur). 

	Zo zápisnice o výsluchu svedka - poškodeného splnomocnenej zástupkyne Daňového úradu Nové Mesto nad Váhom, XXXXX zo dňa 16.02.2012 okrem iného vyplynulo, že sa v zmysle § 46 ods. 1, ods. 3 Trestného poriadku pripája, pričom daňový úrad si uplatňuje náhradu škody vo výške 4.666,04 €, ktorá pozostáva zo sumy 4.646,82 € ako odpočítanie nadmerného odpočtu dane  a suma 19,22 € ako daň zistená daňovým úradom. 

	Z potvrdenia Daňového úradu Nové mesto nad Váhom zo dňa 08.03.2012 vyplynulo, že dňa 13.01.2012 uhradil daňový subjekt XXXXX., IČO: XXXXX, so sídlom XXXXX, daň vyrubenú dodatočným platobným výmerom č. 643/230/40439/11/Šte zo dňa 09.09.2011 v sume 19,22 Eur na základe protokolu č. 643/320/37178/2011/Bod a daňová povinnosť za 4. štvrťrok 2010 v sume 4.646,82 Eur bola uhradená dňa 13.01.2012. 

	Podľa § 215  ods. 1 písm. h) Trestného poriadku, prokurátor zastaví trestné stíhanie, ak zanikla trestnosť činu. 

	Podľa § 86 písm. e) Trestného zákona, trestnosť činu zaniká aj vtedy, ak neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Z vykonaného dokazovania bolo dostatočným spôsobom preukázané, že splatná daň bola dodatočne zaplatená ešte počas vyšetrovania, nakoľko návrh na zastavenie trestného stíhania bol vyšetrovateľom PZ, OR PZ NMn/V, OKP, OEK, vyhotovený dňa 13.03.2012.  

	Vzhľadom na skutočnosť, že na tento prípad je nutné aplikovať ustanovenia Trestného zákona o účinnej ľútosti, konkrétne  ust.  § 86 písm. e) Trestného zákona, došlo k zániku trestnosti trestného činu neodvedenia dane a poistného podľa § 277 ods. 1, ods. 2 písm. b) Trestného zákona, a preto bolo potrebné rozhodnúť tak, ako je uvedené vo výrokovej časti tohto rozhodnutia. 

		
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor